b'\n_START_ARTICLE_\nM\xc3\xb8re bisped\xc3\xb8mme\n_START_PARAGRAPH_\nM\xc3\xb8re bisped\xc3\xb8mme er et bisped\xc3\xb8mme i Den norske kirke som omfatter menighetene i M\xc3\xb8re og Romsdal, med Molde domkirke som bispesete. Det er delt i 7 prostier, 32 kirkelige fellesr\xc3\xa5d og 97 sogn, og er fra 2008 ledet av biskop Ingeborg Midtt\xc3\xb8mme._NEWLINE_Bisped\xc3\xb8mmet ble opprettet 18. september 1983 da de tre prostiene p\xc3\xa5 Sunnm\xc3\xb8re ble overf\xc3\xb8rt fra Bj\xc3\xb8rgvin bisped\xc3\xb8mme, og de to prostiene p\xc3\xa5 Nordm\xc3\xb8re og de to i Romsdal fra Nidaros bisped\xc3\xb8mme. F\xc3\xb8r dette var M\xc3\xb8re og Romsdal det eneste fylket i landet som var delt mellom to bisped\xc3\xb8mmer, hvilket gikk helt tilbake til 1622 da Sunnm\xc3\xb8re ble overf\xc3\xb8rt fra Nidaros til Bj\xc3\xb8rgvin._NEWLINE_Bisped\xc3\xb8mmet heter \xc2\xabM\xc3\xb8re\xc2\xbb selv om det ogs\xc3\xa5 omfatter Romsdal og kommer av et kompromiss der Sunnm\xc3\xb8re, med cirka halvparten av innbyggerne, aksepterte at bispesetet ble lagt til Molde, fremfor \xc3\x85lesund, mot at Romsdal ikke ble med i navnet._NEWLINE_M\xc3\xb8re bisped\xc3\xb8mme har ogs\xc3\xa5 et aktivt ungdomsr\xc3\xa5d, som best\xc3\xa5r av ungdommer bosatt innenfor bisped\xc3\xb8mmets grenser. Disse velges p\xc3\xa5 bisped\xc3\xb8mmets Ungdomsting blant delegater fra menighetene og ungdomsorganisasjonene. Ungdomsr\xc3\xa5det fungerer som et r\xc3\xa5dgivende organ til bisped\xc3\xb8mmer\xc3\xa5det og biskopen i ungdomssp\xc3\xb8rsm\xc3\xa5l, og som en ressurs for menigheter, da ungdomsr\xc3\xa5det ogs\xc3\xa5 arrangerer inspirasjonssamlinger og kurs for ungdommer i menigheter tilknyttet bisped\xc3\xb8mmet.\n_START_SECTION_\nUngdomsr\xc3\xa5det i M\xc3\xb8re bisped\xc3\xb8mme\n_START_PARAGRAPH_\nUngdomsr\xc3\xa5det er et r\xc3\xa5dgivende organ for M\xc3\xb8re bisped\xc3\xb8mmer\xc3\xa5d og M\xc3\xb8re biskop i ungdomssp\xc3\xb8rsm\xc3\xa5l. Ungdomsr\xc3\xa5det best\xc3\xa5r av maksimalt seks medlemmer og to varamedlemmer fra menighetene og to medlemmer og ett varamedlem fra ungdomsorganisasjonene i fylket. R\xc3\xa5det sender ogs\xc3\xa5 to delegater til Ungdommens kirkem\xc3\xb8te._NEWLINE_\xc3\x89n gang i \xc3\xa5ret avholdes Ungdomstinget, som er det \xc3\xb8verste organet i ungdomsstrukturen i bisped\xc3\xb8mmet. De siste \xc3\xa5rene har dette blitt avholdt sammen med festivaler arrangert av de kristelige organisasjonene, som NMS U og KFUK-KFUM. Her legger ungdomsr\xc3\xa5det frem sin \xc3\xa5rsrapport, de viktigste sakene diskuteres i plenum eller i grupper, og det avholdes valg. I dette valget velges ca. halvparten av ungdomsr\xc3\xa5det hvert \xc3\xa5r, slik at en har en viss kontinuitet i arbeidet. Som medlem sitter man i to \xc3\xa5r, mens varamedlemmer kun sitter i ett. Hver menighet og ungdomsorganisasjon i bisped\xc3\xb8mmet kan sende to delegater med tale- og stemmerett, og eventuelt flere med observat\xc3\xb8rstatus. Lederen i ungdomsr\xc3\xa5det velges internt ved f\xc3\xb8rste m\xc3\xb8te etter Ungdomstinget.\n_START_SECTION_\nProsti\n_START_PARAGRAPH_\nM\xc3\xb8re bisped\xc3\xb8mme har f\xc3\xb8lgende prosti: _NEWLINE_Molde domprosti_NEWLINE_S\xc3\xb8re Sunnm\xc3\xb8re  prosti_NEWLINE_Austre Sunnm\xc3\xb8re prosti_NEWLINE_Nordre Sunnm\xc3\xb8re prosti_NEWLINE_Indre Romsdal prosti_NEWLINE_Ytre Nordm\xc3\xb8re  prosti_NEWLINE_Indre Nordm\xc3\xb8re prosti'